CELEX: 32017R1405
Language: mt
Date: 2017-07-31 00:00:00
Title: Regolament ta' Implimentazzjoni tal-Kummissjoni (UE) 2017/1405 tal-31 ta' Lulju 2017 li jemenda r-Regolament (KE) Nru 847/2006 fir-rigward tal-kwoti tariffarji tal-Unjoni għal ċertu ħut ippreparat jew ippreservat li joriġina mit-Tajlandja

1.8.2017   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 200/1
               
            REGOLAMENT TA' IMPLIMENTAZZJONI TAL-KUMMISSJONI (UE) 2017/1405
      tal-31 ta' Lulju 2017
      li jemenda r-Regolament (KE) Nru 847/2006 fir-rigward tal-kwoti tariffarji tal-Unjoni għal ċertu ħut ippreparat jew ippreservat li joriġina mit-Tajlandja
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat id-Deċiżjoni tal-Kunsill 2006/324/KE tas-27 ta' Frar 2006 dwar il-konklużjoni ta' Ftehim fil-forma ta' Skambju ta' Ittri bejn il-Komunità Ewropea u r-Renju tat-Tajlandja bis-saħħa tal-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 dwar il-modifika tal-konċessjonijiet fl-iskedi tar-Repubblika Ċeka, ir-Repubblika tal-Estonja, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, ir-Repubblika tal-Ungerija, ir-Repubblika ta' Malta, ir-Repubblika tal-Polonja, ir-Repubblika tas-Slovenja u r-Repubblika tas-Slovakka matul l-adeżjoni tagħhom fl-Unjoni Ewropea (1), u b'mod partikolari l-Artikolu 2 tiegħu,
      Billi:
      
                  (1)
               
               
                  Mit-2 ta' Ġunju 2006, ir-Regolament tal-Kummissjoni (KE) Nru 847/2006 (2) introduċa żewġ kwoti tariffarji annwali għal importazzjonijiet bla dazju għal ċertu ħut ippreparat jew ippreservat.
               
            
                  (2)
               
               
                  Skont il-Ftehim fil-forma ta' Skambju ta' Ittri bejn il-Komunità Ewropea u r-Renju tat-Tajlandja, mehmuż mad-Deċiżjoni 2006/324/KE, xi volum ta' kull waħda minn dawk il-kwoti tariffarji ġie allokat lir-Renju tat-Tajlandja u l-kumplament infetaħ għall-importazzjonijiet mill-pajjiżi kollha.
               
            
                  (3)
               
               
                  Kwota tariffarja speċifika għall-pajjiż hija allokata abbażi tal-oriġini mhux preferenzjali tal-merkanzija. L-indikazzjoni ta' din l-oriġini mhux preferenzjali trid tiġi inkluża fid-dikjarazzjoni għar-rilaxx għaċ-ċirkolazzjoni libera fl-Unjoni. F'xi każijiet, dik id-dikjarazzjoni għandha tiġi sostnuta bi prova ta' oriġini maħruġa mill-awtoritajiet kompetenti tal-pajjiż ta' oriġini.
               
            
                  (4)
               
               
                  Skont ir-Regolament (KE) Nru 847/2006, il-benefiċċju tas-sehem tal-kwoti tariffarji allokati fit-Tajlandja, huwa soġġett għall-preżentazzjoni ta' ċertifikat ta' oriġini li jissodisfa l-kundizzjonijiet stabbiliti fl-Artikolu 47 tar-Regolament tal-Kummissjoni (KEE) Nru 2454/93 (3).
               
            
                  (5)
               
               
                  Ir-Regolament ta' Implimentazzjoni tal-Kummissjoni (UE) 2016/481 (4) ħassar ir-Regolament (KEE) Nru 2454/93 b'effett mill-1 ta' Mejju 2016.
               
            
                  (6)
               
               
                  Ir-Regolament ta' Implimentazzjoni (UE) 2015/2447 (5), li daħal fis-seħħ fl-1 ta' Mejju 2016, ma għadux jinkludi proċedura għall-ħruġ u l-preżentazzjoni ta' ċertifikat ta' oriġini komparabbli mal-proċedura applikata sat-30 ta' April 2016 skont l-Artikolu 47 tar-Regolament (KEE) Nru 2454/93.
               
            
                  (7)
               
               
                  L-importazzjonijiet fl-Unjoni ta' ħut ippreparat jew ippreservat li joriġina mit-Tajlandja, li jibbenefikaw mill-kwoti tariffarji miftuħa mir-Regolament (KE) Nru 847/2006, huma soġġetti għall-preżentazzjoni ta' Dokument Veterinarju Komuni ta' Dħul (CVED) skont il-kundizzjonijiet stipulati fir-Regolament tal-Kummissjoni (KE) Nru 136/2004 (6). Il-proċedura għall-ħruġ tas-CVED tipprovdi biżżejjed garanziji fir-rigward tal-oriġini tal-ħut ippreparat jew ippreservat.
               
            
                  (8)
               
               
                  Barra minn hekk, l-awtoritajiet doganali jistgħu jitolbu lid-dikjarant biex iġib prova tal-oriġini tal-merkanzija skont l-Artikolu 61 tar-Regolament (UE) Nru 952/2013 tal-Parlament Ewropew u tal-Kunsill (7). Dan jippermetti mezzi oħra ta' prova differenti minn ċertifikat formali u jiżgura li r-regoli rilevanti jiġu applikati kif suppost.
               
            
                  (9)
               
               
                  Għaldaqstant, ir-rekwiżit li jiġi ppreżentat ċertifikat ta' oriġini sabiex wieħed jibbenefika mill-kwoti tariffarji għall-oġġetti kkonċernati li joriġinaw mit-Tajlandja, jenħtieġ li jitħassar mir-Regolament (KE) Nru 847/2006.
               
            
                  (10)
               
               
                  Ir-regoli dwar il-ġestjoni tal-kwoti tariffarji huma stabbiliti fir-Regolament ta' Implimentazzjoni (UE) 2015/2447 li mill-1 ta' Mejju 2016 biddlu r-regoli mill-Artikoli 308a sa 308d tar-Regolament (KEE) Nru 2454/93. Jeħtieġ li l-Artikolu 4 tar-Regolament (KE) Nru 847/2006 jiġi emendat biex ikopri r-regoli l-ġodda.
               
            
                  (11)
               
               
                  Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
               
            ADOTTAT DAN IR-REGOLAMENT:
      Artikolu 1
      L-Artikoli 3 u 4 tar-Regolament (KE) Nru 847/2006 qed jinbidlu b'dan li ġej:
      
         “Artikolu 3
         L-oriġini għandha tkun determinata skont id-dispożizzjonijiet fis-seħħ fl-Unjoni.
         Artikolu 4
         Il-kwoti tariffarji stipulati f'dan ir-Regolament għandhom jiġu amministrati skont l-Artikoli 49 sa 54 tar-Regolament ta' Implimentazzjoni tal-Kummissjoni (UE) 2015/2447 (*1).
      
      Artikolu 2
      Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, il-31 ta' Lulju 2017.
         
            
               Għall-Kummissjoni
            
            
               Il-President
            
            Jean-Claude JUNCKER
         
      
      
         (1)  ĠU L 120, 5.5.2006, p. 17.
      
         (2)  Ir-Regolament tal-Kummissjoni (KE) Nru 847/2006 tat- 8 ta' Ġunju 2006 li jiftaħ u jipprevedi għall-amministrazzjoni ta' kwoti ta' tariffi tal-Komunità għal ċertu ħut ippreparat jew ippreservat (ĠU L 156, 9.6.2006, p. 8).
      
         (3)  Ir-Regolament tal-Kummissjoni (KEE) Nru 2454/93 tat-2 ta' Lulju 1993 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (ĠU L 253, 11.10.1993, p. 1).
      
         (4)  Ir-Regolament ta' Implimentazzjoni tal-Kummissjoni (UE) 2016/481 tal-1 ta' April 2016 li jħassar ir-Regolament (KEE) Nru 2454/93 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (ĠU L 87, 2.4.2016, p. 24).
      
         (5)  Ir-Regolament ta' Implimentazzjoni tal-Kummissjoni (UE) 2015/2447 tal-24 ta' Novembru 2015 li jistabbilixxi regoli dettaljati għall-implimentazzjoni ta' ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (ĠU L 343, 29.12.2015, p. 558).
      
         (6)  Ir-Regolament tal-Kummissjoni (KE) Nru 136/2004 tat-22 ta' Jannar 2004 li jistabbilixxi proċeduri għal kontrolli veterinarji f'postijiet ta' spezzjoni fuq il-fruntieri tal-Komunità fuq prodotti importati minn pajjiżi terzi (ĠU L 21, 28.1.2004, p. 11).
      
         (7)  Ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (ĠU L 269, 10.10.2013, p. 1).